***Trio – Antur yr Eisteddfod***

**gan Manon Steffan Ros**

**Cymeriadau:**

 **Dilys Dyfeisgar,**

 **Clem Clyfar,**

**Derec Dynamo,**

 **Archdderwydd/Dyn**

**Dilys**: Mae’r Eisteddfod yn ANHYGOEL! Dwi eisiau dod yn ôl bob wythnos!

**Derec**: Hei, edrychwch ar y boi ‘na! Mae o’n edrych yn od iawn…..

*Pwyntio at ddyn yn brasgamu dros faes yr Eisteddfod*

**Derec**: Mae o’n siŵr o fod yn gwneud rhywbeth drygionus! Tybed a wnaeth o ddwyn y mwclis enfawr ’na sydd rownd ei wddw?!

**Clem**: Twpsyn! Yr Archdderwydd ydi hwnna! Fo ydy’r dyn pwysicaf yn yr Eisteddfod!

**Dilys**: Pam fod o’n gwisgo fel ’na?

**Clem***:* Mae’r Archdderwydd yn rhyw fath o ninja Cymraeg, a dyna ydi gwisg. draddodiadol ninjas Cymraeg! Tydio ddim yn edrych yn hapus iawn. Be am i ni fynd i weld be sydd o’i le? Efallai ei fod o angen help gan Trio!

*Y tri yn mynd ar ôl yr Archdderwydd. Yr Archdderwydd yn edrych yn ddigalon iawn.*

Archdderwydd: (*Mewn panig*) Diar mi – be wnawn ni?!

**Dilys**: Be sy’n bod?

**Archdderwydd**: Mae seremoni’r cadeirio pnawn ’ma! Ond fedrwn ni ddim cadeirio heb gadair! Does dim sôn amdani! Mae rhywun wedi mynd â hi!

(*Yr Archdderwydd yn gadael ar frys ac mewn panig.)*

**Derec**: Dwi’m yn deall beth yw’r ffys! Dim ond cadair ydy hi!

**Clem**: Dim ond cadair? DIM OND CADAIR? Mae’r gadair yn hollbwysig!

**Derec**: Ond pam? Mae ’na filoedd o gadeiriau yn y byd! Miliynau! Dacw un yn fanna…. A fanna… a fanna!

**Clem***:* Ond mae’r gadair yma yn un arbennig. Mae’r bardd gorau un yng Nghymru yn ei hennill hi, ac mae’n anhygoel! Mae hi’n un o’r rheiny sy’n gallu gwyro’n ôl er mwyn i chi orwedd ynddi hi … Mae ’na beiriant popcorn yn rhan ohoni hi a pheiriant pop hefyd … Mae hi’n gallu chwarae unrhyw fiwsig ’dach chi’n ddewis ac mae’r coesau’n cerdded, yn eich symud o le i le.

**Dilys**: Waw! Mae’n rhaid i ni ddod o hyd iddi! A hynny cyn gynted â phosib – mae’r bardd i fod o ennill y gadair pnawn ’ma!

*Dyn yn rasio’n gyflym ar draws y maes*

**Clem**: Dyma chi’n cliw cyntaf ni! Mae’r dyn yna’n edrych yn euog! Pam fyddai unrhyw un yn rhedeg ar faes yr Eisteddfod?

**Dilys**: Dewch! Ar ei ôl o!

*Rhedeg ar ei ôl o…*

**Dilys**: Lle mae o?

**Clem**: Dacw fo! Ond mae o’r ochr draw i’r ffens yna! Ac mae hi’n llawer rhy uchel i’w dringo!

**Derec:** Aha! Does dim angen i chi boeni! Mae DEREC DYNAMO yma!

*Derec yn mynd i’w fag, ac estyn ei git Derec Dynamo:*

*Trons i wisgo dros ei drowsus;*

*Penwisg arbennig efo D am Derec arno;*

*Mantell wedi’i gwneud efo llenni hen ffasiwn o dy ei nain.*

*Mae Derec yn dechrau dringo’r ffens.*

**Derec:** Peidiwch â phoeni! Dwi’n iawn! Does gen i ddim ofn!

**Dilys:** Hei ma ’na giât yn fa’ma!

*Brysio drwy’r giât a helpu Derec lawr oddi ar y ffens*

**Derec**: (*Gan weiddi ar y Dyn*) HEI!

**Dyn**: Bobl bach! Beth y’ch chi’n gwneud yn gweiddi fel ’na?

**Derec**: Rydach chi’n gwrido! ’Dach chi ’run lliw â thrwyn Mr Urdd! Teimlo’n euog ydych chi?

**Dyn:** Euog? Euog? We nagw siŵr! Wedi bod yn rhedeg odw i!

**Derec**: A-HA! Wedi bod yn rhedeg i ffwrdd oddi wrth yr Archdderwydd ia? Deudwch wrtha i, ydych chi’n gwybod unrhyw beth am gadair?

**Dyn**: Cadair? Wn i ddim am beth y’ch chi’n sôn! Doeddwn i ddim yn rhedeg i ffwrdd oddi wrth neb!

**Y Tri**: (*Yn* *siomedig*) O.

**Dyn**: Wel, na. Dwi’n gweud celwydd am hynny. Ro’n i yn rhedeg i ffwrdd.

**Derec**: Aha! Ron i’n iawn! Chi YDY’R lleidr felly!

**Dyn**: Lleidr? Nagw i! Ron i’n rhedeg i ffwrdd er mwyn osgoi un o fy hen ffrindiau ysgol! Hen dwpsyn yw e! Sa i moyn ei weld e! (*Y dyn yn gadael*)

*Derec yn teimlo’n ffôl.*

**Clem**: Mae’n RHAID i ni ddod o hyd i’r gadair! Neu dyma fydd yr Eisteddfod waethaf erioed!